section_heading: Stil i utjecaj
paragraph_text: Usporedno s usponom Baracka Obame kao prominentnog političara Michelle je postala dijelom popularne kulture. U svibnju 2006. časopis Essence uvrstio ju je među "25 žena na svijetu koje najviše inspiriraju". U srpnju 2007. časopis Vanity Fair uvrstio ju je među "10 najbolje odjevenih ljudi na svijetu". Bila je počasna gošća Bala legendi Oprah Winfrey. U rujnu 2007. časopis 02138 joj je dodijelio 58. mjesto na popisu stotinu najutjecajnijih harvardskih studenata protekle godine. Njezin je muž bio na 4. mjestu. U srpnju 2008. ponovno je bila na međunarodnom popisu najbolje odjevenih u časopisu Vanity Fair. Također je 2008. osvanula na popisu najbolje odjevenih žena u izboru časopisa People, koji ju je pohvalio za "klasičan i pouzdan" izgled. Očekuje se da će Michelle Obama jako dobro igrati ulogu Prve dame, te da će ona, jer je tamnoputa utjecajna žena u stabilnom braku, biti pozitivan uzor i utjecati na način na koji svijet promatra Afroamerikance.